આ અંગેની વિગત એવી છે કે સાબરકાંઠા જિલ્લાના સાંસદ દિપસિંહ રાઠોડ, દૂર સલાહકાર સમિતિના સભ્યો વિજયભાઇ પંડયા, કુણાલભાઇ પટેલ, સુરેશભાઇ પટેલ, ધીરેનભાઇ પ્રજાપતિએ સાબરકાંઠા અને અરવલ્લી જિલ્લાના જનરલ મેનેજર શ્રવણકુમાર તથા બી.એસ.એન.એલ. વિભાગના વરિષ્ઠ અધિકારીઓ સાથે બેઠક યોજી હતી. આ પ્રસંગે મહાપ્રબંધક શ્રવણકુમારે વિભાગની ઉપલબ્ધિઓ તેમજ સેવાઓ અંગેની જાણકારી આપી જણાવ્યુ હતું કે, મોબાઇલ સેવાઓમાં વધુ સારા સુધારા લાવવાના હેતુથી ટુજી તથા થ્રીજીના અલ્કાટેલ કંપનીના ૭૮ બીટીએસ બદલીને તેની જગ્યાએ નોકીયાના અત્યંત આધુનિક બીટીએસ લગાવવાની યોજના બનાવી છે. આ અંતર્ગત પ્રાંતિજના ત્રણ સ્થાનો પર, તલોદના ચાર સ્થાનો પર અને હિંમતનગર તેર સ્થાનો પર તથા મેઘરજના બે સ્થાનો પર બીટીએસ બદલી નાખવામાં આવ્યા છે. એમ.ડી.ઓ. વાઇફાઇ પ્રોજેકટ અંતર્ગત સોળ સ્થાનો પર તથા નમો વાઇફાઇ પ્રોજેકટ અંતર્ગત ચૌદ સ્થાનો પર વાઇફાઇ, હોટસ્પોટની સુવિધા પૂરી પાડવામાં આવશે. ઉપરાંત બી.એસ.એન.એલ.ના ઘણા આકર્ષક પ્લાનોની જાણકારી આપીને જણાવ્યુ હતું કે, બી.એસ.એન.એલ.ની લેન્ડ લાઇન અને મોબાઇલ સેવાઓ બીજા પ્રાઇવેટ ઓપરેટરોની તુલનામાં ઘણી સસ્તી છે. લોકસભાના સાંસદ દિપસિંહ રાઠોડે સાબરકાંઠા અને અરવલ્લી જિલ્લામાં દૂર સંચાર સેવાઓની વિશેષ ઉપલબ્ધિઓ માટે મહાપ્રબંધક દૂર સંચાર હિંમતનગર શ્રવણકુમાર તથા તેમના અધિકારીઓની પ્રશંસા કરી તમામ વિભાગોનું કાર્ય પોતાનું સમજી દિલથી કરવું જોઇએ.